Informácia

ministra spravodlivosti vláde Slovenskej republiky o neskončených trestných konaniach                vo  veciach  týkajúcich sa tzv. "veľkej privatizácie" a o trestných veciach bývalých príslušníkov Slovenskej informačnej služby.

Údaje vychádzajú zo správ krajských prokuratúr, Krajského súdu Bratislava                          a Okresného súdu   Bratislava III.

I. Trestné stíhanie vo veciach tzv. "veľkej privatizácie"

Zo správ krajských prokuratúr sprostredkovaných Generálnou prokuratúrou Slovenskej republiky  vyplynulo:

Na súdoch Slovenskej republiky, okrem veci obvineného Ing. K. M. (bližšie pod bodom 2) nachádzajúcej sa v súčasnej dobe na Najvyššom súde Slovenskej republiky, nie je evidovaná žiadna neskončená vec. Ako bude uvedené nižšie, jedna vec bola právoplatne skončená oslobodením obvineného a jedna bola neprávoplatne vrátená prokurátorovi                        na došetrenie.

Krajské prokuratúry Trnava, Nitra, Žilina, Banská Bystrica a Prešov neevidujú žiadnu súdom (alebo inak) neskončenú vec.

Naproti tomu Krajská prokuratúra Bratislava eviduje 3 veci, Trenčín 2 veci                  a Košice 5 vecí,  spolu  10 vecí.

Krajská prokuratúra Bratislava:

1) Obvinený  Š. H. - trestné stíhanie pre trestný čin skresľovania údajov hospodárskej a obchodnej evidencie (§ 125 ods. 1  alinea druhá Tr. zák.),  rozsudkom zo dňa 19. 3. 2001 právoplatne oslobodený Okresným súdom Bratislava I.

2) Obvinený Ing. K. M.  a spol . (Ing. P.H.,  Ing. J. P., Ing. J. Š., J. K., J. V.                    a J. S.) trestné stíhanie pre trestný čin podvodu podľa  § 250 ods. 1, 3, 4 Tr. zák.                               a iné. Krajský súd Bratislava dňa 14. 9. 2001 vec vrátil prokurátorovi na došetrenie.                     V dôsledku sťažnosti krajského prokurátora je vec predložená Najvyššiemu súdu Slovenskej republiky.  

3) Obvinený V. P. a spol. (Ing. J. Č. a Ing. K. R.) alias Nafta Gbely, trestné stíhanie pre trestný čin podvodu podľa § 250 ods. 1, 4, Tr. zák. a iné,  vec je na Krajskej prokuratúre Bratislava v štádiu pred podaním obžaloby.

Krajská prokuratúra Trenčín:

4) Obvinení  M. G. a Ing. P. S.  - CEBO HOLDING SLOVAKIA  Partizánske                     - vyšetrovanie nie je skončené, prebieha študovanie spisu obvinenými a ďalšími oprávnenými osobami.

5) Vo veci - kúpnopredajnej zmluvy o kúpe akcií spoločnosti Tatranábytok a. s. Pravenec firmou GERLACH s. r. o. Bratislava - trestné stíhanie proti  neznámemu páchateľovi bolo prerušené uznesením vyšetrovateľa zo dňa 26. 2. 2001 podľa § 174 ods. 1 písm. e) Tr. por.
	
Krajská prokuratúra Košice:

6) Na základe oznámenia Fondu národného majetku Slovenskej republiky                  na NAD a. s. Rožňava - bolo  dňa  27. 2. 2001 uznesením vyšetrovateľa začaté trestné stíhanie pre trestný čin poškodzovania veriteľa podľa § 256 ods. 1, 5 Tr. zák. Vec je v súčasnej dobe  v štádiu došetrovania  podľa pokynov prokurátora.

7) Oznámenie Fondu národného majetku Slovenskej republiky na Kameňolom Dobšiná s. r. o. - dňa 27. 2. 2001  bolo podnetom na začatie trestného stíhania vo veci trestného činu  poškodzovania veriteľa podľa § 256 ods. 1, 5 Tr. zák. Trestné stíhanie zatiaľ nie je skončené.

8)  Na základe oznámenia Fondu národného majetku Slovenskej republiky na Remako Cassovar s. r. o. Košice  zo dňa 17. 9. 1999, bolo vykonané preverovanie pre podozrenie zo spáchania trestného činu podvodu podľa § 250 ods. 1, 5 Tr. zák.  a iné. Dňa  4. 4. 2001 uznesením vyšetrovateľ  Policajného zboru Košice podľa § 159 ods. 1 Tr. por. vec vybavil odložením.

9) Vo veci anonymného oznámenia na Poľnohospodár s. r. o. Valaliky zo dňa                        24. 5. 2001 pre podozrenie z trestného činu podvodu podľa § 250  Tr. zák.  (podľa anonyma       s. r. o. neplnila  zmluvu s  Fondom národného majetku Slovenskej republiky, keďže neinvestovala do privatizovaného podniku) preverovanie  zatiaľ nebolo skončené.

10) Oznámenie Fondu národného majetku Slovenskej republiky na Mäso - Východ             a. s. Košice  zo dňa  11. 6. 2001 pre podozrenie z trestného činu poškodzovania veriteľa podľa § 256 Tr. zák. je zatiaľ v štádiu preverovania. 

II. Stav konania vo veciach bývalých príslušníkov                                                                 Slovenskej informačnej služby

Krajský súd Bratislava,  ako súd I. stupňa, eviduje 3 obžaloby a Okresný súd Bratislava III. 7 obžalôb podaných na bývalých príslušníkov Slovenskej informačnej služby.

Krajský súd Bratislava:

1) na obvineného Ing. I. L. a spol. (Ing. P.V., PhDr. P.K.) bola podaná obžaloba pre trestný čin sabotáže podľa § 97 ods. 1a, ods. 3 písm. b) Tr. zák. spáchaný formou spolupáchateľstva;

2) na obvineného Ing. I. L. a spol. (JUDr. J. S., JUDr. Ĺ. K. a Mgr. M. H.) bola podaná obžaloba pre trestný čin zneužívania právomoci verejného činiteľa  podľa  § 158 ods. 1a,               2c Tr. zák. a pre trestný čin podvodu podľa § 250 ods. 1, 4 Tr. zák. spáchaných formou spolupáchateľstva;

3) na obvineného Ing. I. L.- a spol. (Ing. M. P., Ing. D. K. a RNDr. J. B.) bola podaná obžaloba pre trestný čin zneužívania právomoci verejného činiteľa podľa § 158 ods. 1a, 2a, c) Tr. zák., trestný čin sprenevery podľa  § 248 ods. 1, 4 Tr. zák. spáchaného formou pomoci podľa § 10 ods. 1 písm. c) Tr. zák.,  a pre trestný čin legalizácie príjmu z trestnej činnosti spáchaného formou návodu podľa § 10  ods.1 písm. b)  k  § 252 ods. 1 písm. b), 4 Tr. zák.

Všetky vyššie uvedené veci, sú v štádiu pred určením termínu hlavného pojednávania. Čaká sa iba na správu Národnej ústredne Interpolu o adresách pobytu konkrétnych obvinených.

V odvolacom konaní eviduje Krajský súd Bratislava jednu vec predloženú Okresným súdom Bratislava III. na rozhodnutie o opravnom prostriedku proti uzneseniu zo dňa                          18. 10. 2001.

Okresný súd Bratislava III. 

Na Okresný súd Bratislava III. bolo podaných 7 obžalôb:

1) obvinený JUDr. J. S. a spol. (dvaja obvinení) trestné stíhanie pre trestný čin zneužívania právomoci  verejného činiteľa podľa § 158 ods. 1, 2 písm. c) Tr. zák.; rozsah spisu 2 100 strán. Vo veci sa zatiaľ nekonalo.

2) obvinený JUDr. J. S. trestné stíhanie pre trestný čin zneužívania právomoci verejného činiteľa podľa § 158 ods.1 písm. a) Tr. zák.; rozsah spisu 508 strán. Vo veci sa zatiaľ nekonalo.

3) obvinený Ing. I. L. a spol. (počet stíhaných osôb 8) pre trestný čin zneužívania právomoci verejného činiteľa podľa § 158 ods. 2 písm. c) Tr. zák.,  pre trestný čin sprenevery podľa § 248 ods. 1, 4, Tr. zák. a pre trestný čin nedovoleného ozbrojovania podľa § 185                ods. 4 písm. a) Tr. zák. (organizovaná skupina); rozsah spisu  1 650 strán. Vo veci sa zatiaľ nekonalo.

4) obvinený Ing. I. L. a spol. (počet stíhaných osôb 6) pre trestný čin zneužívania právomoci verejného činiteľa podľa § 158 ods. 2 písm. c) Tr. zák.; rozsah spisu 640 strán.    Vo veci sa zatiaľ nekonalo.

5) obvinený   Ing.  I. L.  a  spol.  (počet  stíhaných  osôb  13) pre trestný čin zavlečenia do cudziny podľa § 233 ods. 2 písm. a) Tr. zák., pre trestný čin lúpeže podľa                           § 234 ods. 2 Tr. zák., pre trestný čin vydierania podľa § 235 ods. 2 Tr. zák. a iné; rozsah spisu (neuvedený).

Okresný súd trestné stíhanie zastavil v dôsledku amnestie zo dňa 3. marca 1998       resp. 7. júla 1998 (Mečiarove amnestie), v dôsledku sťažnosti prokurátora bol spis predložený  odvolaciemu súdu dňa 18. 10. 2001. Odvolací súd vo veci zatiaľ nerozhodol. 

6) obvinený JUDr. G. V. CSc. a spol. (počet stíhaných osôb 2) pre trestný čin vydierania podľa § 235 ods. 1 Tr. zák., pre trestný čin podvodu podľa                                        § 250 ods. 1, 3, Tr. zák., pre trestný čin nadržovania podľa § 166 ods. 1 Tr. zák. a iné; rozsah spisu 262 strán.

Dňa  12. 11. 2001 okresný súd vec vrátil prokurátorovi na došetrenie. V dôsledku sťažnosti prokurátora bude  spis predložený odvolaciemu súdu. 

7) obvinený JUDr. G. V. CSc. trestné stíhanie  pre trestný čin zneužívania právomoci verejného činiteľa podľa § 158 ods. 1 písm. c) Tr. zák.; rozsah spisu 193 strán. Termín hlavného pojednávania určený na deň 8. 11. 2001, hlavné pojednávanie odročené pre práceneschopnosť obvineného.